b'\n_START_ARTICLE_\nPentti Lahti\n_START_PARAGRAPH_\nPentti Olavi Lahti (29. huhtikuuta 1913 Himanka \xe2\x80\x93 8. toukokuuta 1955 Helsinki) oli suomalainen toimittaja, kirjailija, runoilija ja suomentaja.\n_START_SECTION_\nHenkil\xc3\xb6historia\n_START_PARAGRAPH_\nLahden vanhemmat olivat suutari Kalle Lahti ja Alma Kustaava Haglund ja puoliso vuodesta 1939 Rauni Kyllikki Kuusela. H\xc3\xa4n k\xc3\xa4vi kansakoulun ja viisi luokkaa yhteiskoulua ja opiskeli Ty\xc3\xb6v\xc3\xa4en Akatemiassa. Lahti toimi suutarina, liikeapulaisena, metallity\xc3\xb6l\xc3\xa4isen\xc3\xa4 ja  varastonhoitajana. Tulenkantajat -lehden aputoimittaja h\xc3\xa4n oli 1939, Siili-lehden toimittaja 1945-1946 ja Ty\xc3\xb6kansan Sanomat -lehden toimittaja ja pakinoitsija 1946.\n_START_SECTION_\nKirjallinen tuotanto\n_START_PARAGRAPH_\nLahti osallistui 1939 antologiaan Vaella nuoruus ja h\xc3\xa4nelt\xc3\xa4 julkaistiin runo "Sikerm\xc3\xa4 talvisodasta" sota-aikaisessa rintamamiesten antologiassa T\xc3\xa4\xc3\xa4lt\xc3\xa4 jostakin (WSOY 1943, 3. p. 1993). Esikoisteoksensa novellikokoelman Taas l\xc3\xa4ht\xc3\xb6\xc3\xb6n Lahti julkaisi 1941 ja sen j\xc3\xa4lkeen muun muassa runoja, n\xc3\xa4ytelm\xc3\xa4n ja suomennoksia.'